Rozhodnutie Rady 2003/642/SVV
z 22. júla 2003,
o uplatňovaní Dohovoru o boji proti korupcii týkajúcej sa úradníkov Európskych spoločenstiev alebo úradníkov členských štátov Európskej únie na Gibraltár
RADA EURÓPSKEJ ÚNIE,
so zreteľom na Zmluvu o Európskej únii,
so zreteľom na Dohovor o boji proti korupcii týkajúcej sa úradníkov Európskych spoločenstiev alebo úradníkov členských štátov Európskej únie [1] (ďalej len "Dohovor o korupcii"),
keďže:
(1) Dohovor o korupcii bol vypracovaný aktom Rady z 26. mája 1997.
(2) V Dohovore o korupcii nie je žiadne ustanovenie o jeho uplatňovaní na Gibraltár.
(3) Dohovor o korupcii a niekoľko ďalších dohovorov vypracovaných na rovnakom základe bolo uzavretých podľa hlavy VI Zmluvy o Európskej únii pred 1. júnom 2000 [2] a rozsah ich pôsobnosti nebol vtedy rozšírený na Gibraltár.
(4) Spojené kráľovstvo je zodpovedné za medzinárodné vzťahy Gibraltáru.
(5) Je žiaduce, aby sa Dohovor o korupcii vzťahoval aj na Gibraltár,
ROZHODLA TAKTO:
Článok 1
Dohovor o korupcii sa vzťahuje na Gibraltár.
Článok 2
Toto rozhodnutie sa uverejní v Úradnom vestníku Európskej únie a nadobudne účinnosť v deň jeho uverejnenia.
V Bruseli 22. júla 2003